খড়্গপুর
খড়্গপুর (উচ্চারণ) ভারতের একটি শিল্প নগরী। এটি পশ্চিমবঙ্গ রাজ্যের পশ্চিম মেদিনীপুর জেলায় অবস্থিত। মর্যাদাপূর্ণ শিক্ষা প্রতিষ্ঠান ভারতীয় প্রযুক্তিবিদ্যা প্রতিষ্ঠানের (আইআইটি) প্রথম ক্যাম্পাসের জন্যে খড়্গপুরকে নির্বাচন করা হয়েছিল। এছাড়াও খড়্গপুরে বিশ্বের তৃতীয় দীর্ঘতম রেলপথ প্ল্যাটফর্ম [১০৭২,৫ মিটার] এবং ভারতবর্ষের বৃহত্তম রেল কর্মশালা আছে। খড়্গপুরের দমদমা নামে একটি সুবিস্তৃত ৪০ ফুটের টিলা ছিল। বেঙ্গল নাগপুর রেলের জংশন পরিকল্পনার সময় টিলার চুড়ায় গাছপালা বিশেষ ছিল না ও লাল রঙের দেখাত। তার ওপরের অংশ ভেঙে তার ওপরে রেল কর্মশালা করা হয়েছিল। খড়্গপুরের কলাইকুন্ডায় দেশের প্রথম ভূতল বায়ু সেনাবাহিনীর ঘাঁটি আছে এবং আরেকটি বায়ু সেনাবাহিনীর ঘাঁটি সালুয়ায় অবস্থিত।